《赠贾仲武》
宋代·刘弇

贾侯器宇何轩昂，下视龊龊真秕糠。眉分八字髭根黄，自许忠胆铁石刚。

彫弓一挽一石强，锦臂错出虬青苍。匣剑排射星斗光，壮心飞过祁连傍。

架鹰朝按血染裳，铁骢骑出辔闹装。健儿前呵檛列行，捷矢齐指云中鸧。

岂惟武力称擅场，亦有文价腾焜煌。新诗字字古锦囊，清论洒落飞天潢。

险韵千百敢独当，管锋落纸铿琳琅。古文探讨屋壁藏，史传山岳遗毫芒。

酒酣往往歌慨慷，连卷大白鲸吞航。自云畴昔富文章，家在冀北边一方。

天书屡膺贡州乡，云衢卜日横骞翔。中间落泊志不偿，武科拉取如截肪。

况有豪气十丈长，蟠蛰仅类绊骕骦。苦恨天骄久颉颃，抚臂便觉大袂攘。

坐縻岁月耗囷仓，口厌醇酿饱肉粱。吾非斯人可相望，要且报国真不忘。

我来自东甫春阳，邂逅绀宇同一觞。幅巾轻蓰追徜徉，促膝调笑初无妨。

自知投分出泛常，豁如馁腹得糗粻。短长不复置形相，落去䁹睨决壅防。

嵇生转觉嗜锻忙，高阳还因酒发狂。漫叟戏规祇搅肠，㗦嘈不减笛弄羌。

截竹岳顶掀沧浪，拨云春茗誇头汤。爽齿旋复行蔗浆，黄金大颗披橘穰。

插首往往罗幽芳，顷兹行乐殊未央。更辱邀我临山冈，大壶载酒冽鼻香。

果饤梨栗庖麇獐，韩刘黄胡狄与张。一一潇洒杂佩珩，高谈终日佛老庄。

妙理密契矢插房，绝倒顿足争跄踉。罢去追惜成悢悢，谁谓夫君气特扬。

投以大句尤加详，启函惬兴剧爬疡。忽疑写睇临望羊，高跻欲斧李杜吭。

麟凤自是品物祥，邀予属和驰缣缃。直取夷险分驽良，九牛犒师始落铓。

正喜先获大脔尝，洪河下涌淼沛滂。囚屯众鬼纳大荒，脱走束缚投桁杨，泞郎瞰临获与臧。

满注羿矢连九旸，沉魂夜泣青女霜。此来继辱厚意将，殆欲引辙观怒螗。

狗尾续貂弥足伤，雕胡未易加糠䵃。抟空方见一鹗飏，短翮便可枪榆枋。

咄嗟岂得不知量，区区琐碎久嗜菖。食鱼谁敢期大鲂，尚欲勉强牵牛箱。

无盐弄姿映康庄，难工祗益羞姬姜。聊将瓦砾酬琮璜，终愧后乘非腾骧。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。